Deildarmeistarar Vals og Haukar mætast í úrslitum um Íslandsmeistaratitil kvenna í körfubolta. Bæði lið unnu alla þrjá leikina í undanúrslitaeinvígum sínum.
Valur valtaði yfir Fjölni í fyrsta leik liðanna 90-49 en annar leikur liðanna var jafnari en endaði með Valssigri. Í þriðja leik liðanna í gærkvöld voru Fjölniskonur yfir eftir fyrsta leikhluta en Valur var með yfirhöndina í hálfleik 47-43. Leikurinn var svo afar jafn fram á síðustu mínútu, en Valskonur náðu að lokum að kreista fram fjögurra stiga sigur 78-74, og eru því komnar í úrslitaeinvígið þar sem þær mæta Haukum. Haukar unnu alla þrjá leiki sína gegn Keflavík sannfærandi, og unnu í gær með 30 stiga mun 80-50. Fyrsti leikur úrslitaeinvígisins er á fimmtudaginn kemur.
Sundmaðurinn Már Gunnarsson hafnaði í fimmta sæti í úrslitum í 100 metra baksundi í flokki S11 á EM fatlaðra í Madeira í Portúgal í gærkvöld. Már synti á einni mínútu og 11,81 sekúndu og var hálfri sekúndu frá bronsverðlaunum. Úkraínumaðurinn Mykhailo Serbin vann gullverðlaunin en hann synti á 1 mínútu og 10,28 sekúndum.
Tveir Íslendingar syntu í undanrásum á EM í sundi í Ungverjalandi í morgun. Dadó Fenrir Jasmínuson synti 50 metra skriðsund. Hann hafnaði í 55. sæti og hækkar sig um tvö sæti. Þá synti Jóhanna Elín Guðmundsdóttir í 50 metra flugsundi og hafnaði í 43. sæti og hækkar sig sömuleiðis um tvö sæti. RÚV sýnir beint frá úrslitum og undanúrslitum á EM í dag kl. fjögur á RÚV tvö.
Víkingur er á toppi Pepsi Max deildar karla í fótbolta eftir 1-0 sigur á KA fyrir norðan. Þá unnu Valsmenn nýliða Leiknis 1-0 og lyftu sér upp í annað sæti deildarinnar, með jafn mörg stig og Víkingur. ÍA vann fyrsta sigur tímabilsins þegar liðið vann HK 3-1 í Kórnum, og Fylkir lagði Keflavík 4-2 í Árbænum. Þá vann Breiðablik sannfærandi 4-0 sigur á Stjörnunni sem lyftir þeim upp í fimmta sæti deildarinnar með 7 stig en KA er þar fyrir ofan í því fjórða með 10 stig.
Valur og Haukar mætast í úrslitum um Íslandsmeistaratitil kvenna í körfubolta. Bæði lið unnu alla þrjá leikina í undanúrslitaeinvíginu.